**TRT 1**, Թուրքիայի պետական հեռուստառադիոընկերության առաջին ալիքը։ Հեռուստահեռարձակման առաջին փորձը կատարվել է 1968 թվականի հունվարի 31-ին Անկարայի Միդհաթ փաշա ստուդիայում։ 1970 թվականին իր աշխատանքն է սկսել Իզմիրի, իսկ 1971 թվականին՝ Ստամբուլի մասնաճյուղը։ 1974 թվականին բնակչության 55 %-ը կամ 19 մլն-ը դիտել է TRT։ 1984 թվականից TRT-ն անցել է գունավոր հեռարձակման։ TRT 1-ի առաջին գունավոր հաղորդումը «Խորքերում գտնվող անցյալը» (Derinlerdeki geçmiş) փաստագրական ֆիլմն է, որը նկարահանվել է ստորջրյա տեսախցիկների կիրառմամբ։ 1973 թվականին հեռուստաընկերությունը հեռարձակվել է Թուրքիայի Հանրապետության երկրորդ նախագահ Իսմեթ Ինյոնյուի հոգեհանգստի արարողությունը։ TRT 1-ը 2012 թվականին անցել է բարձր որակի (HD) հեռարձակման։ Փոխվել է նաև հեռուստաալիքի լոգոն։

Պատմություն
-----------

Հեռուստաալիքի եթերացանկը բաղկացած է տարբեր բնույթի հաղորդումներից։ Ցուցադրվում են լրատվական թողարկումներ, ժամանցային, կատակերգական, մշակութային, մանկական, կրթական և երաժշտական հաղորդումներ, սեփական արտադրության հեռուստասերիալներ, ֆիլմեր, մարզական հանդիպումներ։ TRT-ի գրեթե բոլոր հեռուստաալիքները, այդ թվում նաև TRT 1-ը ունի իր ինտերետային կայքէջը, որտեղ տեղադրվում է հեռուստածրագիրը, առանձին բաժիններով ներկայացվում են ընթացիկ հեռուստասերիալները, հաղորդումները, օտարալեզու, ինչպես նաև տեղական արտադրության ֆիլմերը։

Հաշվի առնելով սերիալների հանրաճանաչությունն ու սերիալային արտադրության լայնածավալ հնարավորությունները՝ TRT-ն ևս մեծ ուշադրություն է դարձնում սերիալների ստեղծմանը։ Հատկանշական է, որ TRT-ի սերիալները հիմնականում պատմական և ռազմահայրենասիրական բնույթի են։

Այսպես, 2014 թվականից սկսած TRT 1-ը սկսել է ցուցադրել «Վերածնված Էրթուղրուլ» (Diriliş Ertuğrul) պատմական հեռուստասերիալը, որը թե երկրի տարածքում, և թե նրա սահմաններից դուրս ունի մեծ լսարան, ինչի մասին է վկայում այն, որ 2018 թվականի հուլիսին Թուրքիա այցելած Վենեսուելայի նախագահը այցելել է հեռուստասերիալի նկարահանման հրապարակ։ Նախագահ Ռեջեփ Թայիփ Էրդողանը ևս, իր հարցազրույցներից մեկում, անդրադառնալով սերիալին, մասնավորապես նշել է․ «Էրթուղրուլը սերիալ է, որ վերջին ժամանակներս իսկապես մեծ հաճույքով դիտում է մեր ամբողջ ժողովրդը՝ 7-ից մինչև 70 տարեկան։ Հավատում եմ, որ այս թիմը իրար հետևից տարբեր ֆիլմեր կնկարի», այսպիսով փաստորեն իր գոհունակությունը հայտնելով սերիալի անձնակազմին՝ կատարվող աշխատանքի համար։  

TRT 1-ը իշխանամետ հեռուստաալիք է։ 2015 թվականին, նույնիսկ, լուրեր են տարածվել, որ TRT 1-ը պատրաստվում է նոր սերիալ նկարահանել նախագահ Ռեջեփ Թայիփ Էրդողանի մասին։ Սերիալի վերնագիրը պետք է լիներ «Հայելուս միջի երկնակամարը» ("Aynamdaki Gökyüzü"), որտեղ բացի Էրդողանից ներկայացվելու էին այլ քաղաքական գործիչներ ևս, ինչպես օրինակ՝ Թուրքիայի 11-րդ նախագահ Աբդուլլահ Գյուլը և Նեջմեթին Էրբաքանը։ Նոր սերիալը հիշատակվում էր հետևյալ կարգախոսով՝ «Հասարակությանը ասելիք ունեցող մի բուռ իմամ հաթիփների դպրոցի ներկայացուցիչ երիտասարդների պատմությունը»։ Համաձայն շրջանառվող լուրերի, սցենարի հեղինակը պետք է լիներ Ահմեթ Թեզջանին, իսկ ռեժիսորը՝ Մեսութ Ուչաքանը։ Հետագայում, այդ լուրերը հերքվել են։

2017 թվականից TRT 1-ի եթերում հայտնվել է Օսմանյան կայսրության 34-րդ սուլթան Աբդուլ Համիդ Երկրորդի կառավարման ժամանակաշրջանը ներկայացնող «Գահի իրավունք․Աբդուլհամիդ» (Payitaht։ Abdülhamid) հեռուստասերիալը։ 2018 թվականին TRT 1-ը հանրության դատին է ներկայացրել իր նոր՝ «Մեհմեթչիք․ Սուրբ հաղթանակ» (Mehmetçik Kutlu Zafer) հեռուստասերիալը։ Հեռուստասերիալը պատմում է Առաջին համաշխարհային պատերազմի ընթացքում տեղի ունեցած թուրք-անգլիական պատերազմների մասին։

2018 թվականից TRT 1-ի եթերում ցուցադրվում է՝ "3’te 3 Tarih" հաղորդումը, որը նման է «Ով է ուզում դառնալ միլիոնատեր» հաղորդմանը, սակայն ձևաչափով փոքր ինչ տարբերվում է։ Նվիրված է Օսմանյան կայսրության և Թուրքիայի Հանրապետության պատմությանը, որոնցից բացի տրվում են հարցեր նաև համաշխարհային պատմությունից։ Հաղորդավարից բացի խաղերին մասնակցում է գիտնական և գրող Թուֆան Գյունդյուզը, ով խաղի ընթացքում լրացումների միջոցով փորձում է ներկայացնել տարբեր պատմական դեպքեր՝ թուրքական պատմագիտության տեսանկյունից։

Հեռուստաալիքը պաշտոնապես հեռարձակվում է Ադրբեջանում՝ անալոգային և կաբելային հեռուստատեսությամբ։

Հեռուստաալիքի ազդանշանները տարածվում են նաև Հայաստանի զգալի տարածքում, հատկապես Երևանում, Արմավիրի, Արարատի, Արագածոտնի և Շիրակի մարզերում։

TRT 1 HD
--------

TRT 1 HD պատկերանիշTRT 1 HD պատկերանիշ
2012 թվականի մայիսի 19-ին ստեղծվեց հեռուստաալիքի բարձր պարզության ֆորմատով հեռարձակվող տարբերակը (**TRT 1 HD**), որը հասանելի է թուրքական Türksat 3А, D-Smart, Тakim և Teledünya կաբելային օպերատորների բաժանորդների համար։

Տես նաև
-------

* TRT 2 Haber
* TRT 3
* TRT 4
* TRT 5 Anadolu
* TRT 6
* TRT Türk
* TRT Müzik
* TRT Et-Türkiyye
* TRT HD
* TRT Belgesel
* TRT Çocuk
* TRT Avaz
* TRT Gap

Նշումներ
--------

1. ↑  Մեհմեթչիքը թուրք ժողովրդի կողմից թուրք զինվորին տրվող փաղաքշական անվանում է։

Ծանոթագրություններ
------------------

1. ↑  «TRT yayın hayatına başlayalı 54 yıl oldu». *www.trthaber.com*. Վերցված է 2018 թ․ դեկտեմբերի 26-ին.
2. ↑  *www.trt1.com.tr*. Վերցված է 2018 թ․ դեկտեմբերի 26-ին. `{{cite web}}`: Missing or empty `|title=` (օգնություն)
3. ↑  medyatava@medyatava.com. «TRT 1 HD YAYINA GEÇTİ, LOGOSUNU DEĞİŞTİRDİ | MedyaTava». *www.medyatava.com* (թուրքերեն). Արխիվացված է օրիգինալից 2021 թ․ օգոստոսի 1-ին. Վերցված է 2018 թ․ դեկտեմբերի 26-ին.
4. ↑  MK-Turkey.ru. «Мадуро посетил съёмочную площадку «Воскресшего Эртугрула»». *MK-Turkey.ru* (ռուսերեն). Վերցված է 2018 թ․ դեկտեմբերի 27-ին.
5. ↑  «YouTube». *www.youtube.com*. Վերցված է 2018 թ․ դեկտեմբերի 27-ին.
6. ↑  «Television». Վերցված է Վերցված է 2018-12-27-ին.
7. ↑  Mynet. «TRT 1'den Recep Tayyip Erdoğan'ın hayatını dizi yapıyor». *Mynet Magazin* (թուրքերեն). Վերցված է 2018 թ․ դեկտեմբերի 27-ին.
8. ↑  «TRT'den yeni dizi». *Haber53 - Rizenin Güncel Son Dakika Haber Sitesi* (ամերիկյան անգլերեն). Վերցված է 2018 թ․ դեկտեմբերի 27-ին.(չաշխատող հղում)
9. ↑  *www.trt1.com.tr*. Վերցված է 2018 թ․ դեկտեմբերի 27-ին. `{{cite web}}`: Missing or empty `|title=` (օգնություն)
10. ↑  «3'te 3 Tarih». Վերցված է 2018 թ․ դեկտեմբերի 23-ին.

Արտաքին հղումներ
----------------

* TRT 1 պաշտոնական կայք
* Օնլայն հեռարձակում պաշտոնական կայքում Արխիվացված 2013-04-20 Wayback Machine
* Օնլայն հեռարձակում Yildiz.tv կայքում Արխիվացված 2013-02-25 Wayback Machine
* TRT տելետեքստ Արխիվացված 2013-01-27 Wayback Machine